ໂອກາດເຂົ້າຮ່ວມກອງປະຊຸມສະໄໝສາມັນ ເທື່ອທີ 3 ຂອງສະພາປະຊາຊົນແຂວງ ຊຸດທີ II ຄັ້ງວັນທີ 23-25 ສິງຫາ 2022 ທີ່ ເມືອງບຸນເໜືອ, ແຂວງຜົ້ງສາລີ ທ່ານ ຫຸມເພັງ ຈອມວິສານ ຮອງປະທານສະພາປະຊາຊົນແຂວງ ໄດ້ໃຫ້ສໍາພາດຕໍ່ສື່ມວນຊົນ ໂດຍທ່ານ ກໍໄດ້ສະແດງຄວາມຂອບໃຈຕໍ່ສື່ມວນຊົນ ທີ່ໄດ້ໃຫ້ໂອກາດສໍາພາດ ກ່ຽວກັບ ຄວາມສໍາຄັນຂອງກອງປະຊຸມສະໄໝມັນ ເທື່ອທີ 3 ຂອງສະພາປະຊາຊົນແຂວງ ຊຸດທີ II ແລະ ການຕິດຕາມ, ຊຸກຍຸ້ພາກສ່ວນທີ່ກ່ຽວຂ້ອງໃນການ ສ້າງ ແລະ ປັບປຸງນີ້ຕິກໍາໃຕ້ກົດໝາຍຂອງແຂວງຜົ້ງສາລີ ທ່ານໄດ້ກ່າວວ່າ:
“ກອງປະຊຸມສະໄໝສາມັນ ເທື່ອທີ 3 ຂອງສະພາປະຊາຊົນແຂວງ ຊຸດທີ II ແມ່ນກອງປະຊຸມສະຫຼຸບຕີລາຄາການເຄື່ອນໄຫວປະຕິບັດໜ້າທີ່ວຽກງານໃນຕະຫຼອດໄລຍະ 6 ເດືອນຕົ້ນປີຜ່ານມາ ຕາມກົດໝາຍວ່າດ້ວຍສະພາປະຊາຊົນຂັ້ນແຂວງ, ຊຶ່ງແມ່ນກອງປະຊຸມທີ່ມີຄວາມໝາຍຄວາມສຳຄັນຕໍ່ກັບການປະຕິບັດພາລະບົດບາດ, ສິດ ແລະ ໜ້າທີ່ ຂອງສະມາຊິກສະພາແຫ່ງຊາດ ປະຈໍາເຂດເລືອກຕັ້ງ ແລະ ສະມາຊິກສະພາປະຊາຊົນຂັ້ນແຂວງ, ໃນການເປັນຕົວແທນແຫ່ງສິດ ແລະ ຜົນປະໂຫຍດຂອງບັນປະຊາຊົນບັນດາເຜົ່າ ຢູ່ຂັ້ນທ້ອງຖິ່ນ, ໂດຍສະເພາະ ການປະຕິບັດໜ້າທີ່ທາງດ້ານ ດ້ານນິຕິກໍາ, ດ້ານການຕົກລົງບັນຫາສໍາຄັນພື້ນຖານຂອງທ້ອງຖິ່ນ ແລະ ດ້ານການຕິດຕາມກວດກາການເຄົາລົບ, ປະຕິບັດລັດຖະທໍາມະນູນ ແລະ ກົດໝາຍ ຂອງບັນດາອົງການລັດຢູ່ໃນຂັ້ນທ້ອງຖິ່ນ, ຊຶ່ງເນື້ອໃນຂອງກອງປະຊຸມຄັ້ງນີ້ ແມ່ນໄດ້ຍົກໃຫ້ເຫັນບັນດາຜົນສໍາເລັດໃນການຈັດຕັ້ງປະຕິບັດວຽກງານແຜນພັດທະນາເສດຖະກິດ-ສັງຄົມ, ແຜນງົບປະມານແຫ່ງລັດ ແລະ ບັນດາບັນຫາສຳຄັນພື້ນຖານຂອງແຂວງ, ພ້ອມທັງໄດ້ຍົກໃຫ້ເຫັນດ້ານອ່ອນຂໍ້ຄົງຄ້າງ ໃນການຈັດຕັ້ງປະຕິບັດບັນດາຄາດໝາຍ ຕາມມະຕິກອງປະຊຸມສະໄໝສາມັນເທື່ອທີ 2 ຂອງສະພາແຫ່ງຊາດ ຊຸດທີ IX ແລະ ມະຕິກອງປະຊຸມສະໄໝສາມັນເທື່ອທີ 2 ຂອງສະພາປະຊາຊົນແຂວງ ຊຸດທີ II. ສະນັ້ນ, ຂ້າພະເຈົ້າໃນນາມ ສະມາຊິກສະພາປະຊາຊົນແຂວງ ແລະ ໃນນາມເປັນຕົວແທນແຫ່ງສິດ ແລະ ຜົນປະໂຫຍດຂອງປະຊາຊົນບັນດາເຜົ່າ ມີຄວາມຮູ້ສຶກເປັນກຽດຢ່າງສູງ ທີ່ໄດ້ເຂົ້າຮ່ວມກອງປະຊຸມໃນຄັ້ງນີ້.
ເພື່ອເພີ່ມທະວີຄວາມສັກສິດແຫ່ງການຄຸ້ມຄອງເສດຖະກິດ-ສັງຄົມ ແລະ ປັບປຸງອໍານາດລັດຂັ້ນທ້ອງຖີ່ນ ໂດຍສະເພາະຢູ່ແຂວງຜົ້ງສາລີ, ສະພາປະຊາຊົນແຂວງພວກເຮົາ ກໍໄດ້ມີສ່ວນຮ່ວມໃນການຕິດຕາມກວດກາ, ຊຸກຍູ້ພາກສ່ວນກ່ຽວຂ້ອງໃນການສ້າງ ແລະ ປັບປຸງນິຕິກໍາໃຕ້ກົດໝາຍ ຢ່າງເປັນເຈົ້າການ. ນັບແຕ່ກອງປະຊຸມຄັ້ງປະຖົມມະລຶກຂອງສະພາປະຊາຊົນແຂວງ ຊຸດທີ II ເຖິງແມ່ນວ່າສະພາບແວດລ້ອມຫຼາຍດ້ານບໍ່ໄດ້ອໍານວຍຄວາມສະດວກໃຫ້ແກ່ການຈັດຕັ້ງ, ການເຄື່ອນໄຫວປະຕິບັດໜ້າທີ່ວຽກງານ ເປັນຕົ້ນ ແມ່ນບັນຫາສະພາບການແຜ່ລະບາດຂອງພະຍາດໂຄວິດ-19 ແລະ ບັນຫາທາງດ້ານເສດຖະກິດ-ການເງິນ ກໍ່ຄື ສະພາບແວດລ້ອມໃນຕົວ ແລະ ນອກຕົວ ເຊິ່ງຜົນກະທົບຫຼາຍດ້ານ. ເຖິງຢ່າງໃດກໍ່ຕາມ ແຕ່ຍ້ອນການນໍາພາ-ຊີ້ນໍາຂອງ ສະພາປະຊາຊົນແຂວງ ກໍ່ຄື ສະມາຊິກສະພາປະຊາຊົນຂັ້ນແຂວງ ພວກຂ້າພະເຈົ້າ ກໍ່ໄດ້ມີຄວາມພະຍາຍາມຢ່າງສຸດຂິດ ແລະ ເຄື່ອນໄຫວປະຕິບັດໜ້າທີ່ວຽກງານ ຢ່າງເປັນເຈົ້າການ ແລະ ມີຄວາມຮັບຜິດຊອບສູງ ເປັນຕົ້ນແມ່ນ: ເອົາໃຈໃສ່ຊີ້ນຳບັນດາຄະນະກຳມະການ ເປັນເຈົ້າການປະສານສົບທົບກັບສະພາແຫ່ງຊາດ, ອົງການປົກຄອງແຂວງ ແລະ ພາກສ່ວນທີ່ກ່ຽວຂ້ອງ ໃນການຄົ້ນຄວ້າ, ປະກອບຄຳຄິດຄໍາເຫັນຕໍ່ການສ້າງ ແລະ ປັບປຸງກົດໝາຍ, ນິຕິກຳໃຕ້ກົດໝາຍ, ມະຕິ ແລະ ຂໍ້ຕົກລົງຕ່າງໆ ຕາມພາລະບົດບາດ ສິດ ແລະ ໜ້າທີ່ ທີ່ໄດ້ກຳນົດໄວ້ໃນກົດໝາຍ, ໂດຍສະເພາະ ແມ່ນການຄົ້ນຄວ້າ, ພິຈາລະນາ ແລະ ຮັບຮອງເອົາແຜນການສ້າງ ແລະ ປັບປຸງ ນິຕິກຳໃຕ້ກົດໝາຍ ຕາມການສະເໜີຂອງອົງການປົກຄອງແຂວງ, ເຊິ່ງໃນກອງປະຊຸມຄັ້ງປະຖົມມະລຶກຂອງສະພາປະຊາຊົນແຂວງ ຊຸດທີ II ໄດ້ອອກມະຕິຮັບຮອງເອົາແຜນການສ້າງ ແລະ ປັບປຸງນິຕິກຳໃຕ້ກົດໝາຍ ລວມທັງໝົດ 7 ສະບັບ, ໃນນັ້ນ ສະເໜີສ້າງໃໝ່ມີ 5 ສະບັບ ແລະ ສະເໜີປັບປຸງມີ 2 ສະບັບ ຄື:
- ນິຕິກໍາສະເໜີສ້າງໃໝ່ 5 ສະບັບ.
- ຂໍ້ຕົກລົງ ຂອງເຈົ້າແຂວງ ວ່າດ້ວຍການຈັດງານບຸນປະເພນີຕ່າງໆ ຢູ່ແຂວງຜົ້ງສາລີ;
- ຂໍ້ຕົກລົງ ຂອງເຈົ້າແຂວງ ວ່າດ້ວຍກອງທຶນຄຸ້ມຄອງໄພພິບັດຂັ້ນແຂວງ;
- ຂໍ້ຕົກລົງ ຂອງເຈົ້າແຂວງ ວ່າດ້ວຍກອງທຶນພັດທະນາກິລາ-ກາຍຍະກໍາ ຂອງແຂວງຜົ້ງສາລີ;
- ຂໍ້ຕົກລົງ ຂອງເຈົ້າແຂວງ ວ່າດ້ວຍການຮັບຮອງເອົາແຜນຜັງຕົວເມືອງຢູ່ຊົນນະບົດ ຂອງແຂວງຜົ້ງສາລີ;
- ຂໍ້ຕົກລົງ ຂອງເຈົ້າແຂວງ ວ່າດ້ວຍການຄຸ້ມຄອງການປຸກສ້າງ ໃນທົ່ວແຂວງຜົ້ງສາລີ.
- ນິຕິກໍາສະເໜີີປັບປຸງ ມີ 2 ສະບັບ.
- ບົດແນະນໍາ ຂອງທ່ານເຈົ້າແຂວງ ສະບັບເລກທີ 02/ຈຂ.ຜລ, ລົງວັນທີ 12 ກຸມພາ 2017 ກ່ຽວກັບການຈັດຕັ້ງປະຕິບັດວຽກງານສ່ວຍສາອາກອນ (ສະເໜີປ່ຽນເປັນຂໍ້ຕົກລົງເຈົ້າແຂວງ);
- ຄໍາສັ່ງ ຂອງທ່ານເຈົ້າແຂວງ ສະບັບເລກທີ 03/ຈຂ.ຜລ, ລົງວັນທີ 12 ກຸມພາ 2017 ວ່າດ້ວຍການຕ້ານ, ສະກັດກັ້ນປະກົດການຫຍໍ້ທໍ້ໃນສັງຄົມ. (ປ່ຽນເປັນຂໍ້ຕົກລົງ ວ່າດ້ວຍການສະກັດກັ້ນ, ຕ້ານ ແລະ ແກ້ໄຂບັນຫາຢາເສບຕິດຢູ່ແຂວງຜົ້ງສາລີ).
– ເຊິ່ງໃນ 7 ນິຕິກໍາ ຕາມແຜນການສ້າງ ແລະ ປັບປຸງນັ້ນ, ໄດ້ພິຈາລະນາ, ຮັບຮອງ ຂໍ້ຕົກລົງ ຂອງເຈົ້າແຂວງ ວ່າດ້ວຍກອງທຶນຄຸ້ມຄອງໄພພິບັດຂັ້ນແຂວງ ໃນກອງປະຊຸມສະໄໝສາມັນເທື່ອທີ 2 ສະພາປະຊາຊົນແຂວງຊຸດທີ II ຄັ້ງທີ່ຜ່ານມາ ແລະ ກອງປະຊຸມສະໄໝສາມັນເທື່ອທີ 3 ຂອງສະພາປະຊາຊົນແຂວງ ຊຸດທີ II ໃນຄັ້ງນີ້ ຄົ້ນຄວ້າພິຈາລະນາຕື່ມລວມມີ 4 ສະບັບ ຄື:
+ ຂໍ້ຕົກລົງ ຂອງເຈົ້າແຂວງ ວ່າດ້ວຍການຈັດງານບຸນປະເພນີຕ່າງໆ ຢູ່ແຂວງຜົ້ງສາລີ (ສ້າງໃໝ່);
+ ຂໍ້ຕົກລົງ ຂອງເຈົ້າແຂວງ ວ່າດ້ວຍກອງທຶນພັດທະນາກິລາ-ກາຍຍະກໍາ ຂອງແຂວງຜົ້ງສາລີ (ສ້າງໃໝ່);
+ ຂໍ້ຕົກລົງຂອງເຈົ້າແຂວງວ່າດ້ວຍການເພີ່ມທະວີໃນການສະກັດກັ້ນ, ຕ້ານ ແລະ ແກ້ໄຂບັນຫາຢາເສບຕິດຢູ່ແຂວງຜົ້ງສາລີ (ປັບປຸງ);
+ ຂໍ້ຕົກລົງ ຂອງເຈົ້າແຂວງ ວ່າດ້ວຍການກຳນົດຫົວໜ່ວຍລາຄາຊົດເຊີຍຈາກຜົນກະທົບໃນການພັດທະນາພື້ນຖານໂຄງລ່າງຢູ່ແຂວງຜົ້ງສາລີ. (ຂໍ້ຕົກລົງສະບັບນີ້ ແມ່ນນິຕິກຳໃຕ້ກົດໝາຍ ສະເໜີເພີ່ມໃໝ່)
ເມືອທຽບໃສ່ແຜນການສ້າງ ແລະ ປັບປຸງນີ້ກໍາໃຕ້ກົດໝາຍແມ່ນ ບັນລຸຸໄດ້ 71,42%, ເຊິ່ງນັ້ນແມ່ນໝາກຜົນລວມຂອງການຊີ້ນໍາຂອງຄະນະປະຈໍາສະພາປະຊາຊົນແຂວງ ແລະ ການໃກ້ສິດຕິດແທດກັບພາກສ່ວນທີ່ກ່ຽວຂ້ອງຢ່າງເປັນເຈົ້າໃນການຕິດຕາມ, ຊຸກຍູ້ໃຫ້ພາກສ່ວນຕ່າງໆ ເອົາໃຈໃສ່ໃນການກອບສ່ວນສ້າງລັດທີ່ປົກຄອງດ້ວຍກົດໝາຍ ຂອງປະຊາຊົນ ໂດຍປະຊາຊົນ ແລະ ເພື່ອຜົນປະໂຫຍດຂອງປະຊາຊົນຢ່າງແທ້ຈິງ ແລະ ໃນຕໍ່ໜ້າສະພາປະຊາຊົນແຂວງຍັງຈະສືບຕໍ່ຕິດຕາມ, ຊຸກຍູ້ພາກສ່ວນທີ່ກ່ຽວ ໃນການສ້າງນິຕິກໍາທີ່ຍັງຄ້າງຕາມແຜນການສ້າງ ແລະ ປັບປຸງໄດ້ຮັບຮອງ ເປັນຕົ້ນ: ຂໍ້ຕົກລົງເຈົ້າແຂວງ ວ່າດ້ວຍການຮັບຮອງເອົາແຜນຜັງຕົວເມືອງຢູ່ຊົນນະບົດຂອງແຂວງຜົ້ງສາລີ ແລະ ຂໍ້ຕົກລົງເຈົ້າແຂວງວ່າດ້ວຍການຄຸ້ມຄອງການປຸກສ້າງ ໃນທົ່ວແຂວງຜົ້ງສາລີ ໃນບັນລຸຕາມແຜນການສ້າງ ແລະ ປັບປຸງນິຕິກໍາໃຕ້ກົດໝາຍ.
ພວກເຮົາໄດ້ຮັບຮູ້ນຳກັນແລ້ວວ່າ ໃນການສ້າງ ແລະ ປັບປຸງນິຕິກຳໃຕ້ກົດໝາຍ ແມ່ນມີຄວາມຈຳເປັນພາວະວິໄສ ຕໍ່ການຄຸ້ມຄອງລັດ, ຄຸ້ມຄອງເສດຖະກິດ-ສັງຄົມ ເພື່ອເປັນເຄື່ອງມື ແລະ ເປັນບ່ອນອີງໃຫ້ແກ້ທຸກພາກສ່ວນ, ຂະແໜງການກ່ຽວຂ້ອງ ໃນການຈັດຕັ້ງປະຕິບັດໜ້າທີ່ວຽກງານໃຫ້ມີຄວາມຖືກຕ້ອງ, ສອດຄ່ອງກັບສະພາບຄວາມເປັນຈິງຢູ່ໃນທ້ອງຖິ່ນຮາກຖານ ແລະ ທັງຮັບປະກັນໃຫ້ການປັບປຸງອໍານາດລັດຂັ້ນທ້ອງຖິ່ນມີຄວາມເຂັ້ມແຂງຂຶ້ນເທື່ອລະກ້າວ. ແນໃສ່ໃຫ້ແຂວງຜົ້ງສາລີ ມີສະຖຽນສະພາບທາງດ້ານເມືອງ, ປະຊາຊົນຮັງມີຜ່າສຸກ, ແຂວງຜົ້ງສາລີມີຄວາມມັງຄັ້ງເຂັ້ມແຂງ, ສັງຄົມມີຄວາມສາມັກຄີເປັນປືກແຜ່ນ, ມີປະຊາທິປະໄຕ, ສີວິໄລ ແລະ ຍຸຕິທໍາ.”
ຮຽບຮຽງໂດຍ ນາງ ສຸກສົມພອນ ແກ້ວແສງພະຈັນ